**Pārskats par Latvijas būvniecības padomes darbu 2017./2018. gadā**

Ekonomikas ministrijā, atbilstoši Ministru kabineta 2014.gada 26.augusta noteikumiem Nr.513 „Latvijas Būvniecības padomes izveidošanas un darbības kārtība”, ir izveidota un darbojas Latvijas Būvniecības padome (turpmāk tekstā – Padome). Savus pārstāvjus darbam Padomē bija deleģējušas 24 biedrība, kuru statūtos noteiktais darbības mērķis ir būvniecības vai ar būvniecību saistīto profesionālo pakalpojumu attīstība. Padomes personālsastāvs tika noteikts aizklātās vēlēšanās, balsojot biedrību deleģētajiem pārstāvjiem. Padomes sastāvu apstiprināja ar Ekonomikas ministrijas 2017.gada 8.decembra rīkojumu Nr.247. Padomes sastāvā strādāja: Ekonomikas ministrijas (EM), Vides aizsardzības un reģionālās attīstības ministrijas (VARAM), Satiksmes ministrijas (SM), Izglītības un zinātnes ministrijas (IZM), Latvijas Pašvaldību savienības (LPS), un 15 nevalstisko un profesionālo organizāciju deleģētie pārstāvji: Būvmateriālu ražotāju asociācija (BRA), Latvijas Būvuzņēmēju partnerība (LBP), Latvijas Būvnieku asociācija (LBA), Latvijas Arhitektu savienība (LAS), Latvijas amatniecības kamera (LAK) un Latvijas Restauratoru biedrība (LRB), Latvijas būvinženieru savienības (LBS), Latvijas Ģeotehniķu savienība (LĢS), Biedrība Latvijas ceļu būvētājs (LCB), Latvijas Elektroenerģētiķu un Energobūvnieku asociācija (LEEA), Latvijas siltuma, gāzes un ūdens tehnoloģijas inženieru savienība (LSGŪTIS), Latvijas Tirdzniecības un Rūpniecības kamera (LTRK), Latvijas Ilgtspējīgas Būvniecības padome (LIBP), Latvijas Inženierkonsultantu asociācija (LIKA) un Latvijas Būvuzraugu un būvinspektoru asociācija (LBBA) un Latvijas Būvkonstrukciju projektētāju asociācija (LBPA). Par padomes priekšsēdētāju tika ievēlēts Artis Dzirkalis (LBS) un priekšsēdētāja vietnieku – Gints Miķelsons (LIBP).

 Padomes sēdes bija atklātas, tajās piedalījās arī padomes sastāvā neiekļuvušo biedrību pārstāvji un citi interesenti, sēdes protokoli un Darba kārtības tikla publicētas Ekonomikas ministrijas tīmekļa vietnē internetā.

 Atskaites periodā notika 12 padomes sēdes.

Padomes sēžu protokoli pieejami: <https://www.em.gov.lv/lv/par_ministriju/sabiedribas_lidzdaliba/konsultativas_padomes/latvijas_buvniecibas_padome/padomes_sezu_darba_kartiba__protokoli/> .

Iepriekšējā Padome 2017. gada 13.aprīlī atbalstīja **Būvniecības vidēja termiņa stratēģiju 2017.-2024.gadam** (turpmāk – Stratēģija), kas tika izstrādāta, lai realizētu Ministru kabineta locekļu un būvniecības nozares pārstāvju 2016.gada 31.maijā parakstītajā sadarbības Memorandā izvirzītos uzdevumus.

 **Latvijas būvniecības nozares stratēģijā izvirzītie mērķi 2024.gadam:**

* Būvniecības nozares **apgrozījums pieaug**: 3 miljardi EUR gadā
* **Produktivitāte aug**: >50k EUR gadā / 1 nodarbinātais (LV starp Top 10 ES)
* Vienota **kvalitātes** sistēma - nozarē apmierināto vairāk kā neapmierināto;
* **Gudri būvspeciālisti**: pieaudzis vidējā un augstākā līmeņa kvalificēto un sertificēto speciālistu skaits;
* **Efektīvi būvniecības procesi**: mazāka birokrātija, divas reizes ātrāki termiņi, digitalizēti risinājumi.

Pamatojoties uz Stratēģijā izvirzītajiem mērķiem, Padome 2018. gada 15.februāra sēdē atbalstīja Latvijas Būvniecības padomes darba organizācijas plāns 2018.gadam, izvirzot trīs galvenās **Padomes darbības prioritātes 2018.gadā:**

* **Būvniecības regulējums,** tā ietvaros plānoja strādāt pie: būvniecības procesā iesaistīto pušu atbildības; procesa digitalizācijas; apdrošināšanas; strīdu izskatīšanas kārtības; tipveidalīgumiem, kā arī Latvijas Būvniecības padomes reformas.
* **Ēnu ekonomikas mazināšana:** būvkomersantu klasifikācija un tās sasaiste ar *Publiskā iepirkuma likumu;* ģenerālvienošanās noslēgšana; vienota elektroniskās darba laika uzskaites sistēmas ieviešana.
* **Nozares kvalitātes līmeņa, būvniecības nozares reputācija un nozares prestiža celšana:**
	+ **Būvspeciālistu kvalifikācijas celšana:** akadēmiskā izglītība, profesionālā kvalifikācija, Būvinženieru kameras izveidošana.
	+ Vienota **kvalitātes** sistēmas izveide - kvalitātes indeksa noteikšana.

Stratēģijā doto uzdevumu izpilde - Pielikums Nr.1

**Būvniecības regulējums**

Pamats normatīvā regulējuma sakārtošanai ir ***Būvniecības likums,*** pie kā ir strādājusi Būvniecības likuma grozījumu izstrādes darba grupa iepriekšējā gadā. Likumprojekta *Būvniecības likums* pilnveidošanas mērķi ir:

* par 50% samazināt projektu saskaņošanas termiņus;
* precīzi nodalīt būvniecības dalībnieku atbildību;
* stiprināt trešo personu aizsardzību, saīsinot zaudējumu piedzīšanas termiņus;
* motivēt pieprasījumu pēc kvalitatīviem būvniecības pakalpojumiem;
* radīt priekšnosacījumus efektīvas apdrošināšanas sistēmas izveidošanai būvniecībā.

Kā rezultātā tiks panākta:

* administratīvā sloga mazināšana
* Pilna elektroniskā būvniecības ierosināšanas, saskaņošanas un būvatļaujas procesa ieviešana (BIS):
	+ - būvniecības dokumentu digitalizācija;
		- ātrāks saskaņošanas process.
* Ēnu ekonomikas mazināšana, par 50%.

Padome aktīvi sniedza atzinumus un priekšlikumus par EM izstrādātajiem grozījumiem *Būvniecības likumā* un citos normatīvajos aktos.

 Ekonomikas ministrija, saistībā ar būvniecības apjomu kāpumu un būvspeciālistu trūkumu valstī, lūdza Padomes atbalstu *Būvniecības likuma* grozījumiem, kas paredz bez termiņa atļaut turpināt patstāvīgo praksi būvtehniķiem, kas ieguvušas patstāvīgās prakses tiesības būvniecības jomā un kurām nav profesionālā augstākā izglītība būvinženiera studiju programmā, lai darbu pēc 2020.gada 31.decembra varētu savā profesijā turpināt būvtehniķi bez likumā noteiktās atbilstošas izglītības. Priekšlikumu padome atbalstīja vienbalsīgi un solīja atbalstīt šā grozījuma virzību Saeimā.

**Padomes iniciētie normatīvā regulējuma pilnveidojumi**

Ņemot vērā nozares iebildumus, par būvkomersantu valsts nodevas būtisku pieaugumu tiem uzņēmumiem, kuriem neto apgrozījumu veido arī ieņēmumi no saimnieciskās darbības, kas nav saistīta ar būvniecību, tika izstrādāti grozījumi MK 25.02.2014 noteikumos Nr.116 "Būvkomersantu reģistrācijas noteikumi".

Tika sagatavots MK noteikumu grozījumu projekts, kas paredz, ka uzņēmumi, kuru saimnieciskajā darbībā neietilpst tikai būvniecība, varēs iesniegt zvērināta revidenta Izziņu, par apgrozījumu, kas veikts būvniecībā, nodalot to no pārējā apgrozījuma, tad nodeva tiks aprēķināta tikai no apgrozījuma būvniecībā. EM ir izstrādājusi noteikumu projektu un iesniegusi izskatīšanai Ministru kabinetā (MK).

Leonīds Jākobsons (BRA) Padomes sēdē aicināja EM veikt steidzamus grozījumusMK noteikumos Nr.156 "Būvizstrādājumu tirgus uzraudzības kārtība " un precizēt betona standartu atbilstoši 2017.gada 16.novembrī pieņemtajai jaunajai betona standarta versijai: LVS 156-1:2017 "Betons. Latvijas standarta nacionālais pielikums Eiropas standartam EN 206:2013 "Betons. Tehniskie noteikumi, darbu izpildījums, ražošana un atbilstība"", lai būvizstrādājumu tirgus uzraudzība tiktu veikta atbilstoši standarta jaunajai versijai. Grozījumi tika veikti.

Normunds Tirāns (LBPA) vērsa uzmanību uz to, kanormatīvajā regulējumā netiek runāts par projektēšanas stadijām, pēc kurām notiek gan projektēšana, gan būvniecība. Tas var ietekmēt būvprojekta un netieši arī būves izmaksas. Būvprojekta stadijas aprakstītas LAS un LBPA izstrādātajos profesionālajos standartos. Padome atbalstīja būvprojekta dalījumu stadijās un to iestrādāšanu MK noteikums Nr.500 “Vispārīgie būvnoteikumi”. Darbs pie regulējuma vēl notiek.

Nepietiekamaisbūvinspektoru skaits ir problēma vairākām pašvaldībām. Rīgas pilsētas būvvalde vērsās EM ar priekšlikums, kā risināt šo problēmu. Jautājums tika diskutēts Padomes sēdē, kurā Rīgas pilsētas būvvalde prezentēja savu priekšlikumu MK 2014.gada 19.augusta noteikumu Nr.499 “Noteikumi par būvinspektoriem” 4.punkta, par personām, kas var pretendēt uz būvinspektora tiesību iegūšanu, pilnveidošanai, lai būvinspektora palīgs, pēc sertifikāta saņemšanas atgrieztos būvvaldē un varētu ieņemt būvinspektora amatu. EM no savas puses šo priekšlikumu atbalstīja, bet pirms grozījumu izdarīšanas vēlējās saņemt Padomes atbalstu. Padome pēc ilgām diskusijām divās sēdē, balsojumā konceptuāli atbalstīja Rīgas pilsētas būvvaldes prikšlikumu, kā pagaidu risinājumu un vienojās, ka EM sadarbībā ar Padomi sagatavos konceptuālu redzējumu par būvinspektoriem un visiem pārējiem būvniecības procesā iesaistītajiem būsvspeciālitiem, kas pirmo reizi ieguvuši sertifikātu.

**Būvniecības procesu digitalizācija**

Padome sekoja līdzi Būvniecības informācijas sistēmas (BIS) izstrādes procesam, Eiropas reģionālās attīstības fonda (ERAF) projekta «BIS attīstības 1. kārta» laika grafikam un plānoto sasniedzamo rezultātu izpildei. Diskutēja par projekta īstenošanas mērķiem un uzdevumiem, un pauda viedokli, par nepieciešamību nodrošināt lielāku būvindustrijas interešu aizsardzību, aktīvāk un plašāk iesaistot tās pārstāvjus projekta pamatojošās dokumentācijas izstrādē un saskaņošanā, BIS biznesa prasību un BIS izstrādes iepirkuma tehniskās specifikācijas funkcionālo un nefunkcionālo prasību izstrādē un saskaņošanā, kā arī aktivitātēs, kas saistītas ar BIS papildinājumu ieviešanas kvalitātes kontroli un tās pārvaldību.

 Padomes locekļi piedalījās BIS konsultatīvās padomes darbā un izstrādātās funkcionalitātes testēšanā.

 Būvniecības valsts kontroles birojs (BVKB) Padomes sēdē prezentēja MK apstiprināto ES fondu projektu «Būvniecības procesu un informācijas sistēmu attīstība (2.kārta)», kur tika identificēti vairāki iespējamie BIS attīstības virzieni. BVKB ir uzsācis darbu pie detalizēta projekta apraksta izstrādes un uzsvēra, ka ir svarīga nozares iesaiste, sniedzot priekšlikumus un vīziju par BIS nākotnes attīstību.

Padome izskatīja jautājumu par BIS obligātu izmantošanu būvniecības ierosināšanai un būvniecības administratīvā procesa nodrošināšanai.

BIS funkcionalitātes izstrādāšana pilnam elektroniskajam būvprojekta saskaņošanas procesam tika pabeigta augusta sākumā. Ekonomikas ministrija, saskatīja riskus, ka nozare (komunikāciju turētāji, pašvaldības) nebūs vēl gatavas pāriet uz elektronisko procesu, kasvarētu kavēt būvniecības ieceres saskaņošanu, līdz ar to saskaņošanas termiņi varētu pieaugt**.** Tika piedāvāts 5 gadu pārejas periods, lai pilnībā pārietu uz elektronisko procesu, ko padomes locekļi uzskatīja par pārāk garu un ierosināja elektronisko būvniecības ieceres iesniegšanas un saskaņošanas procesu noteikt pašvaldībām, kas tam ir gatavas, ar 2019. gada 1.janvāri. Pārejā valstī pārejas periodu varētu noteikt ne ilgāku, kā vienu gadu.

 Padome konceptuāli atbalstīja ātrāku pāreju uz elektronisko saskaņošanas procesu. Ministrija iestrādāja to normatīvajā regulējumā.

**BIM ieviešanu publiskajos iepirkumos**

EM prezentēja Padomei ministrijas vīziju un ceļa karti BIM ieviešanai publiskajos iepirkumos būvniecībā, nosakot galvenos virzienus, kas noteikti pamatojoties uz Lielbritānijas modeli. Primāri valdībā jāpieņem lēmums, nosakot kāda veida objektiem BIM tiek pielietots, tad notiek standartu izstrāde, izglītības sistēmas pilnveidošana un kopējās izpratnes veidošana.

Padome atbalstīja EM izstrādāto modeli, BIM sistēmu ieviešanai publiskajos iepirkumos Latvijā un atzinīgi novērtēja valsts iesaisti BIM ieviešanā, jo privātajam sektoram tas ir dārgi (BIM bibliotēkas izveide, standartu izstrāde utt.).

**Tipveida līgumi**

Padome vairākas reizes savās sēdēs pievērsās tipveida līgumu izstrādei publiskajos iepirkumos. Būvniecības nozare tika izteikusi vēlmi, un Padome atbalstīja, to, ka valstī tiktu pārņemti nemainīti Starptautiskā inženieru konsultantu federācijas (FIDIC) līgumu standarti, pielāgojot tos Latvijas likumdošanai. Lai to izdarītu, būtu jāmaina *Būvniecības likumā* deleģējums, jo deleģējums nepieļauj šādu pārņemšanu. Arī Saeimas Juridiskais birojs ir bijis pret, šādu līgumu pārņemšanu pilnībā. Darba grupa turpināja darbu pie terminu skaidrojumiem FIDIC līgumu izpratnē un to pielāgošanas Latvijas likumdošanai.

**Ārpustiesas strīdu risināšana būvniecībā**

Būvniecības nozari uztrauc neefektīva strīdu risināšanas kārtība, kas kavē būvniecības procesus, tiesvedības process ir garš, tam ir salīdzinoši lielas izmaksas, kā arī ne vienmēr tiesas ir kompetentas, lai izskatītu specifiskus būvniecības nozares strīdus. Uzņēmumiem liels laika un resursu patēriņš, strīdi netiek atrisināti pēc būtības, kas var novest pie uzņēmēju maksātnespējas. Tā ir viena no būtiskām ēnu ekonomiku veicinošām problēmām.

Padome ierosināja EM veidot darba grupu, kuras sastāvā būtu TM, EM, LTRK un būvniecības nozares organizācijas. No Padomes darba grupā pieteicās strādāt būvkomersantus pārstāvošas organizācijas Partnerība un LBA. Padome vienojās, ka Darba grupas uzdevums ir izpētīt citu valstu praksi un izstrādāt piemērotāko ārpustiesas strīdu risināšanasmodeli Latvijā

**Latvijas Būvniecības padomes reorganizācija**

Padomi neapmierināja esošais Latvijas būvniecības padomes modelis, tāpēc Padome strādāja pie priekšlikumiem Padomes reorganizācijai. Tika iesniegti vairāki priekšlikumi radikālai Padomes modeļa maiņai. Visvairāk Padomi neapmierināja tās darbības ilgums, kas bija noteikts - viens gads. Lai tiktu nodrošināta Padomes darbības nepārtrauktību un Padomes locekļi varētu īstenot iesākos uzdevumus, tika atbalstīts EM priekšlikumu par grozījumu izdarīšanu MK 2014.gada 26.augusta noteikumos Nr.513 “Latvijas Būvniecības padomes izveidošanas un darbības kārtība”, pagarinot ar EM rīkojumu apstiprinātās Padomes darbības ilgumu uz trīs gadiem. Grozījumi MK noteikumos tika pieņemti un turpmāk Padomes sastāva maiņa būs reizi trīs gados.

**Normatīvā regulējuma pilnveidošana**

EM regulāri informēja Padomi par savu darbu *Būvniecības likuma* grozījumu virzībā un būvnormatīvu izstrādi.Šinī gadā tika uzsākts novecojošo būvnormatīvu, kas saistīti ar energoefektivitāti, ventilāciju un apkuri, pārstrādes process. Vienlaikus tika izstrādāta energoauditu veikšanas kārtība, paredzot, ka arhitekti un būvinženieri var izsniegt pagaidu energosertifikātus, bet galīgo energoauditora slēdzienu dod sertificēts energoauditors.

Rīgas Tehniskā universitāte sadarbībā ar LSGŪTIS speciālistiem ir izstrādājuši jaunu mācību programmu, kas saistīta ar energoefektivitātes jautājumiem. Ministrija uzrunāja Būvniecības inženierzinātņu fakultātes un Arhitektūras fakultātes vadību, kā arī citas augstskolas, kas sagatavo speciālistus būvniecības nozarei, lai adaptētu šo energoefektivitātes programmu savās jauno speciālistu apmācības programmās.

Informācija par EM izstrādātajiem, Padomes atbalstītajiem, MK pieņemtajiem un iesniegtajiem normatīvajiem aktiem apkopota - Pielikums Nr.2.

**Ēnu ekonomikas mazināšana**

**Elektroniskās darba laika uzskaites sistēmas (EDLUS) ieviešana**

Iepriekšējā gadā Padome aktīvi strādāja pie EDLUS ieviešanas būvlaukumos, kurā tiek nodrošināta būvlaukumā nodarbināto personu darba laika elektroniska reģistrācija, uzskaite un reģistrēto datu glabāšana, lai nodotu minētos datus iekļaušanai vienotajā elektroniskās darba laika uzskaites datubāzē.

Šinī gadā Padome aktīvi piedalījās diskusijās par EDLUS sodu sistēmu un sniedza savus priekšlikumus par sodu samērīgumu un piemērošanu. Sabiedriskajā apspriešanā tika nodots likumprojekts "Grozījumi Latvijas Administratīvo pārkāpumu kodeksā" par administratīvajiem sodiem saistībā ar EDLUS ieviešanu.

Atbilstoši likumam “Par nodokļiem un nodevām” EDLUS datu izmantošana, nodokļu administrēšanā, uzraudzībā un kontroles īstenošanā darba tiesisko attiecību jomā un būvdarbu valsts kontroles nodrošināšanā, jāuzsāk no 2019.gada 1.janvāra. Padome aicināja EM informēt, kad tiks uzsākta visu datu nodošana VEDLUDB.

EM informēja Padomi, ka izvērtējot visus iespējamos riskus iesniegts ziņojumu MK, par to ka VEDLUDB jāveido BIS ietvaros. Ir pārrēķinātas nepieciešamās izmaksas, kas ir mazinājušās, jo veselu rindu saskartņu nevajadzēs veidot, jo tās jau ir, kā arī nozarei nebūs jāfinansē Datu bāzes izveide un uzturēšana. Šāds risinājums ir piedāvāts, jo atsevišķiem valsts reģistriem saskartnes ar privātajām Datu bāzēm nav iespējamas. Izstrādāt VDLUDB lietošanas noteikumus un uzsākt programmēšanu, varēs tikai tad, kad tiks veikti atbilstoši grozījumi likumā “Par nodokļiem un nodevām” , ko virza FM.

|  |
| --- |
| **Būvniecības nozares ģenerālvienošanās**Kā viens no ēnu ekonomikas mazināšanas pasākumiem stratēģijā tika noteikta nozares ģenerālvienošanās noslēgšana par minimālo atalgojumu. Partnerība Padomes sēdēs vairākas reizes prezentēja būvniecības nozares ģenerālvienošanās projektu, ar kuru nosaka minimālos atalgojumu līmeņus būvniecības profesijās. Projektā lieli resursi tika veltīti motivējošu pasākumu izstrādāšanai, kam bija nepieciešams Padomes atbalsts un priekšlikumi. Padome vienojās par: nodarbināto minimālā mēneša darba alga normālā darba laika ietvaros būs 780 *euro,* būvniecības nozares profesijām un to darbinieku loku, uz kuriem attieksies ģenerālvienošanās u.c. Ģenerālvienošanās būtība ir tā, ka izpildot visus *Darba likumā* noteiktos nosacījumus, tā stājas spēkā ne tikai attiecībā uz tiem, kas parakstījuši ģenerālvienošanos, bet tā ir vispārsaistoša visai nozarei. Ar ģenerālvienošanās noslēgšanu tiktu noteikti vienādi nosacījumi visiem būvniecības nozarē strādājošiem uzņēmumiem un tiktu mazināta ēnu ekonomika. Galvenie ieguvumi nozarei būtu:* Godīga konkurence;
* Atlaides 50% virsstundām;
* Summētais darba laiks;
* Atlaide būvkomersantu nodevai 50%, tiem kas ir parakstījuši Ģenerālvienošanos.

Padome aicināja darba devēju organizācijas aicināt savus biedrus pievienoties un parakstīt ģenerālvienošanos. Parakstīšana tika uzsākta 2018.gada 10.maijā.Oktobrī tika sasniegts kvorums ģenerālvienošanās noslēgšanai.EM kopā ar nozares pārstāvjiem, izstrādāja priekšlikumus grozījumiem *Darba likumā*, par virsstundu apmaksu, kas tika pieņemti MK un steidzamības kārtā izskatīti Saeimā. |
|  |

**Būvkomersantu klasifikācija**

EM informēja Padomi par izmaiņas Būvkomersantu klasifikācijas noteikumos. Būvkomersantuklasifikācijas piemērošanas mērķis ir **s**amazināt iesniedzamo dokumentu skaitu un administratīvo slogu publiskajos būvdarbu iepirkumos. Svarīgi ir nozarei vienoties par klasifikācijas piemērošanas kārtību. Ir jāveic grozījumi esošajos klasifikācijas noteikumos. EM priekšlikums ir atteikties no īstermiņa likviditātes un ieviest būvdarbu pieredzes klasi, balstoties uz būvkomersantu pašu spēkiem izpildītajām līgumu summām noteiktajās sfērās. Ministrija lūdza Padomes locekļiem noformulēt viedokli par klasifikācijas piemērošanu.

**Nozares kvalitātes līmeņa, būvniecības nozares reputācija**

 **un nozares prestiža celšana**

**Būvspeciālistu kvalifikācijas celšana:**

Lai aktīvāk tiktu virzīts jautājums par būvspeciālistu un būvniecībā strādājošo izglītības kvalitātes celšanu, Padome izveidoja Izglītības darba grupu, par darba grupas vadītāju ieceļot Normundu Grinbergu (LBA). Darba grupā strādāja, ne tikai Padomes locekļi, bet arī citu nozares nevalstisko organizāciju pārstāvji, kas neiekļuva Padomes sastāvā. Darba grupas sastāvs: Kaspars Bondars, Angelika Bondare (Latvijas hidromelioratīvās būvniecības asociācija), Armands Liede (Latvijas Jumiķu apvienība), Roberts Vecums-Veco un Latvijas Būvuzņēmēju partnerības deleģēts pārstāvis.

Izglītības darba grupa savā darba plānā 2018.gadam, noteica, ka tāsuzdevums ir nofiksēt un izpētīt, kāda situācija ir ar profesiju standartiem, saskaņot profesiju karti augstākajā izglītībā un piedalīties profesiju standartu un kvalifikāciju izstrādē, lai nākotnē būtu pamats augstākās izglītības programmu izstrādei būvniecībā. Darba grupas vadītājs ierosināja, ka Izglītības darba grupa varētu kļūt par saikni starp Būvniecības nozares ekspertu padomi (NEP) un Padomi. NEP varētu izmantot kā platformu, lai nozarē kaut ko mainītu izglītības jomā. Padome, apzinoties savus resursus un kapacitāti atbalstīja, ka NEP ir tā platforma kurā runāt par izglītības jautājumiem.

Lai aktīvāk uzsāktu risināt būvspeciālistu kvalifikācijas un izglītības jautājumus Padome uzaicināja uz sēdi IZM un Valsts izglītības satura centra (VISC) pārstāvjus. Sēdē tika norādīts, ka skatītājam no malas grūti saprast, kas pārstāv būvniecības nozari saistībā ar izglītības jautājumiem. IZM pārstāvji aicināja būvniecības nozarē mākslīgi nesadalīt profesionālo un augstāko izglītību un izteica priekšlikumu, ka Būvniecības NEP būtu labākā vieta, kur varētu runāt arī par augstāko izglītību. Likumdošanā vienīgā vieta, kur noteiktas nozares pārstāvniecības uzdevumi tiesības un pienākumi ir *Profesionālās izglītības likums*. Likumā, kā nozares pārstāvniecība ir minēta NEP, bet pastāv bažas par tās kapacitāti, tāpēc aicināja Padomi stiprināt NEP, lai pilnībā varētu tai uzticēties. IZM pārstāvji norādīja, ka nozares vajadzības nevar definēt neviens cits, kā pati nozare, izglītotāji var tikai sadarboties. Galvenais izglītības sistēmā, lai nozares lēmumiem būtu pamats un kāds tos uzrakstītu un parakstītos par tiem.

Padomes locekļi aktīvi piedalījās atzinumu sniegšanā par VISC pētījuma projekta “Nozaru kvalifikācijas struktūras funkcionālā analīze atbilstoši Eiropas kvalifikāciju ievadstruktūrai” un savu pārstāvēto jomu profesiju būtības aprakstiem. Projekta ietvaros tika veikta nozares funkcionālā analīze un tās rezultāti ir atspoguļoti profesiju kartē. Padomē pārstāvēto jomu pārstāvjiem bija pretenzijas pret pētnieku izstrādāto profesiju karti (4., 5. profesionālās kvalifikācijas līmeni) un to būtības aprakstiem. NEP ir apstiprinājusi pētnieku izstrādāto struktūru ar piezīmi, ka pārskats nav pabeigts, tajā nepieciešami precizējami.

Izglītības darba grupas pārstāvji informēja Padomi par tikšanos Rīgas Celtniecības koledžā, kur tikās būvniecības nozares un mācību centru pārstāvji, lai pievērstos esošai situācijai profesionālajā izglītībā. Runāja par atbalstu profesionālās kvalifikācija sistēmas izveidošanai. Tikšanās laikā tika parakstīta rezolūcija “Par būvniecības izglītības kvalitāti”, par to kas būtu jāievieš profesionālajā izglītībā.

Izglītības darba grupa sanāksmē secināja, ka ilgtermiņā valstī nav prasīta darba spēkam kvalifikācijas apliecināšana un aicināja Padomi atbalstīt un pieņemt lēmumu, ka būvniecības nozarē šāda sistēma jāievieš. Kvalificēts darba spēks būvniecības nozarē ir pamatā kvalitātei, produktivitātei un drošībai, tas ceļ nozares prestižu.

Padomes locekļi konceptuāli atbalstīja priekšlikumu būvniecībā strādājošiem prasīts kvalifikācijas apliecinājums. Tika norādīts, ka kvalifikācijai jābūt saistītai ar atalgojumu, tad arī būs interese šo kvalifikāciju pierādīt. Neraugoties uz to, ka šis jautājums Padomes sēdēs ir ticis daudzkārt diskutēts un arī atbalstīts no Padomes puses, tas nav virzījies uz priekšu, tāpēc tika lemts, ka ir nepieciešams izstrādāt kvalifikācijas sistēmas koncepciju. EM atbalstīja Padomes lēmumu un pētījuma izmaksas, par būvlaukumā nodarbinātās personas kvalifikācijas identificēšanas sistēmas izstrādi Latvijā, apņēmās iekļaut 2019.gada budžeta iepirkumu plānā.

Būvniecības padomes Izglītības darba grupa vienojāmies turpmāk neorganizēt izglītības darba grupu, bet visas aktivitātes pārcelt uz NEP un visus jautājumus, kas skar izglītību būvniecības nozarē, risināti Būvniecības NEP.

**Būvspeciālistu kompetences pārbaude**

EM saņēma SIA “SERTEKS” pieteikumu būvspeciālistu sertificēšanai.Padomes locekļi, atbilstoši tajā brīdī spēkā esošajiem MK noteikumiem, aktīvi iesaistījās SIA “SERTEKS” sagatavotās dokumentācijas būvspeciālistu kompetences pārbaudei vērtēšanā. Šis jautājums tika izskatīts vairākās Padomes sēdēs, bet ņemot vērā to, ka MK tika apstiprināti jauni MK noteikumi Nr.169 "Būvspeciālistu kompetences novērtēšanas un patstāvīgās prakses uzraudzības noteikumi", kas Padomes iesaistīšanos pretendenta vērtēšanā atceļ, jautājums Padomes sēdēs vairs netika skatīts.

**Prasības potenciālajām būvspeciālistu kompetences pārbaudes iestādēm**

Atbilstoši jaunajiem MK noteikumiem Nr.169 , akreditācijas process attiecās uz visām sertificējošajām institūcijām, kam jāpielāgo visi procesi atbilstoši jaunajiem noteikumiem.

Padomes sēdē EM prezentēja jaunās prasības potenciālajām būvspeciālistu kompetences pārbaudes iestādēm. Institūcijām tiek izvirzīti līdzvērtīgi atlases kritēriji, kas apliecina to pieredzi, personāla kvalifikāciju, reputāciju, pietiekamos resursus un interešu konflikta neesamību. EM turpmāk, lemjot par deleģēšanas līguma slēgšanu par būvspeciālistu kompetences novērtēšanu un patstāvīgās prakses uzraudzību, potenciālās būvspeciālistu kompetences novērtēšanas iestādes izvērtēs saskaņā ar izstrādātajās prasībās noteiktajiem kritērijiem. Lai nodrošinātu vienotu pieeju, kādā būvspeciālistu kompetences pārbaudes iestādes organizē būvspeciālistu kompetences novērtēšanas un patstāvīgās prakses uzraudzību, EM ir izstrādājusi **vadlīnijas.**

**Būvniecības nozares reputācija un nozares prestiža celšana**

Baiba Fromana (Partnerība) Padomei prezentēja Būvniecības nozares Latvijas 100gadei veltītā konkursa ideju, rosinot Latvijas 100gades kontekstā atskatīties uz to, ko būvniecības nozare paveikusi šajos 100 gados, kas ir tie objekti, kas būtu pelnījuši atzinību. Konkursa mērķis būtuveicināt sabiedrības izpratni par to, kas ir kvalitatīva būve mūsdienu sabiedrībā un apzināšanos, ka būve kalpo gadu desmitiem un visiem būvniecības procesā iesaistītajiem pret jebkuru būvniecības procesu jāizturas ar lielu atbildību un ilgtermiņa skatījumu.

 Padome konceptuāli atbalsta 100gades balvas konkursu būvniecībā un nolēma šā pasākuma organizēšanā sadarboties ar Nacionālajai Arhitektūras padomi, no kuras tika saņemta konceptuāla piekrišana.

Būvniecības nozares Latvijas 100gadei veltītais konkurss, kura organizēšanā iesaistīsies Padome un tajā pārstāvētās organizācijas, finansiālu apsvērumu dēļ, tika pārcelts uz nākamo 2019.gadu.

**Citi jautājumi**

**Padomes lēmums Par 2018.gada 22. janvārī parakstīto Davosas deklarāciju un augstas kvalitātes būvniecības būvkultūras (*Baukultur*) ieviešanu būvniecībā**

|  |
| --- |
| Lielu rezonansi Padomes darbā izraisīja 2018.gada 22. janvārī parakstītā Davosas deklarācija par augstas kvalitātes būvkultūru Eiropā.2018.gads tika pasludināts par Eiropas mantojums gadu, kad tiek pievērsta uzmanība apbūvētai videi. Padome, apzinoties deklarācijas svarīgumu un nepieciešamību, veidot jaunu, pielāgojamu pieeju apbūvētai videi, kā arī nepieciešamību deklarācijas principus ieviest ikdienas praksē Latvijā, jūlija sēdē, balsojot atbalstīja lēmumu par Davosas deklarāciju un augstas kvalitātes būvniecības - būvkultūras (*Baukultur*) ieviešanu Latvijā. Lai īstenotu deklarācijā pausto, Padome apņēmās:* iepazīstināt savu organizāciju biedrus ar šo deklarāciju un veicināt deklarācijā izvirzīto būvniecības kultūras (*Baukultur*) principu iestrādāšanu dažādos organizāciju gatavotos dokumentos;
* mudināt valsts un pašvaldības iestādes rādīt pozitīvu paraugu un būt vadošajām iestādēm kvalitātes un būvniecības kultūras ieviesējām būvniecībā.
* Latvijas Būvniecības padomei sadarbībā ar Ekonomikas ministriju un citām institūcijām izstrādāt rīcības plānu deklarācijas ieviešanai būvniecībā Latvijā.

Padome, lai aktīvi strādātu pie stratēģiskās bāzes būvkultūras ieviešanai Latvijā, izveidoja darba grupu, kurā pieteicās strādāt G.Āboltiņš – Āboliņš, E.Rožulapa, A.Dzirkalis, N.Tirāns un R.Vecums–Veco.Padome tikās ar **ministru prezidenta biedru, ekonomikas ministru Arvilu Ašeradenu.** Ņemot vērā straujās cenu svārstības būvniecībā, ministrs sarunā ar Padomes locekļiem: vēlējās noskaidrot: vai nozare ir domājusi par būvniecības izmaksu sabalansēšanas mehānismu, vēlējās zināt nozares prognozi par to, vai cenas turpinās augt, kā arī aicināja nozari apvienoties, izmantot savus resursus, lai monitorētu situāciju un varētu saprastu, kas ir objektīvie būvniecības apjomu pieaugumi, kā varētu apvienot resursus.Padome aicināja valdību domāt par būvniecības nozares attīstības modeli un pievērsties ilgtermiņa plānošanai, lai nebūtu straujas pārmaiņas tirgū, jo pieprasījuma svārstības ietekmē arī darba spēku. Padome vērsa ministra uzmanību uz to, ka laikam no pirmajām pazīmēm kad vērojamas pirmās svārstības tirgū līdz brīdim, kad valdībai vajadzētu izdarīt intervenci, nevajadzētu būt ilgākam par pusgadu, tad šādu instrumentu būtu jēgpilni pielietot.Tāpat Padome vērsa ministra uzmanību uz to, ka būvniecības nozare vēlētos saņemt vairāk cieņas no valsts puses. Gadiem ilgi veidots negatīvs priekšstats un attieksme, kas izpaužas valsts un pašvaldības publiskajos iepirkumos: iepirkumu nolikumos, izstrādātajos līgumos un maksājumu disciplīnā.Ministrs un Padome vienojās, ka labs sākums ir būvniecības nozares koplīgums - ģenerālvienošanās. |
|  |

**Latvijas valsts standartu pieejamība**

Ņemot vērā to, ka sākot ar 2019.gadu būvspeciālistu sertificēšanas pakalpojumu maksā tiks iekļauta maksa par Latvijas standartu tiešsaistes lasītavas abonēšanu, Padome aicināja uz sēdi SIA “Latvijas standarts” pārstāvi, lai izjautātu par būvspeciālistiem pieejamajiem būvniecības standartu tulkojumiem 2018.gadā un tulkošanas plāniem 2019.gadam. SIA “Latvijas standarts” pārstāvis informēja Padomi par standartu lasītavu būvspeciālistiem, kas bez papildus maksas nodrošinās pieeju Latvijas standartu tiešsaistes autorizētai lasīšanai 24/7 režīmā LVS vietnē www.lvs.lv no jebkura internetpieslēguma un jebkuras ierīces: dators, viedtālrunis, planšete.

**Starptautiskā sadarbība**

EM, saistībā ar starptautiskajiem sadarbības līgumiem un augstu amatpersonu vizītēm ārvalstīs, aicināja nozari sniegt priekšlikumus, lai veicinātu savstarpējo sadarbību, par sadarbības plāniem un esošo sadarbību ar dažādām ārvalstīm (Zviedrija, Baltkrievija, Azerbaidžāna u.c.)

**Eiropas Savienības struktūrfondu un Kohēzijas fonda finansējums**

Padome uzklausīja aktuālo informācija par Eiropas Savienības struktūrfondu un Kohēzijas fonda neapgūto finansējumu un tā pieejamību būvniecības projektiem. Uz padomes sēdi tika uzaicināti FM un CFLA pārstāvji, kas informēja padomi par 2014.-2020.gada ES fondu investīciju progresu būvniecībā un problēmām būvniecības projektu ieviešanā. Finanšu ministrija norādīja, ka būvniecības izmaksu kāpums var mainīt plānoto finanšu plūsmu, jo ne visi plānotie projekti varētu tikt realizēti, pēc publiskā iepirkuma, par objektu būvniecību, noslēgšanās neplānotu izmaksu un sadārdzinājuma dēļ. FM piekrita Padomei par nepieciešamību plānot valsts pasūtījumu, lai izlīdzinātu būvniecības apjomus, solīja arī no savas puses pievērsties šim jautājumam.

**Būvniecības nozares Ētikas komisija**

2017.gada septembrī Padome izveidoja Būvniecības nozares Ētikas komisiju. Šajā gadā tika saņemts pirmais iesniegums.Komisija, savas deleģētās kompetences ietvaros, pārbaudīja un izvērtēja minētajā iesniegumā norādītās būvspeciālista rīcības atbilstību Būvniecības nozares Ētikas kodeksa godprātības, kompetences un atbildības principiem. Būvniecības nozares Ētikas komisija pamatojoties uz izvērtētajiem materiāliem, un norādot uz būvniecības nozares pārstāvja atbildību, rekomendēja būvspeciālistus sertificējošām iestādēm, lai izvairītos no līdzīgām sūdzībām, aicināt būvspeciālistus, ierobežota finansējuma gadījumā, kad tiek veikti tikai minimālie būvdarbi, brīdināt pasūtītāju par piedāvātā risinājuma ilgtspēju un iespējamām sekām. Padome pilnībā atbalstīja šo priekšlikumu.

|  |
| --- |
|  |
| **Būvkomersantu nodeva**Padomei vienmēr aktuāls ir bijis jautājums par būvkomersantu nodevas, izlietojumu. EM Padomes sēdē sniedza informāciju par ieņēmumiem no būvkomersantu nodevas 2018.gadā, kā arī informēja Padomi par MK protokollēmumā doto uzdevumu: izvērtēt būvniecības nozares pārstāvju norādīto risku attiecībā uz valsts nodevas būtisku pieaugumu būvkomersantiem, kuriem neto apgrozījumu veido arī ieņēmumi no saimnieciskās darbības, kas nav saistīta ar būvniecību, kā arī nozares pārstāvju priekšlikumu par saimnieciskās darbības veicēju - fizisku personu būvniecības pakalpojumu sniedzēju - iekļaušanu būvkomersantu reģistrā, lai novērstu tirgus kropļošanas risku, izpildi. EM piedāvāja noteikt prasību visiem pakalpojumu sniedzējiem reģistrēties Būvkomersanta reģistrā ar minimālo nodevas apmēru*,* lailīdzsvaro nodevas ieņēmumu samazinājumu no daudznozaru uzņēmumiem, kā arī no uzņēmumiem saistībā ar ģenerālvienošanās parakstīšanu. Padome neatbalstīja EM priekšlikumu un aicināja diferencēt būvkomersantu nodevu fiziskajām personām saimnieciskās darbības veicējiem.Padome konceptuāli atbalstīja EM priekšlikumus par finansējamiem virzieniem 2019.gadā no būvkomersantu nodevas “Latvijas būvniecības nozares attīstības stratēģijas 2017.-2024.gadam” īstenošanai un sniedza priekšlikumus nozarei aktuāla normatīvā regulējuma pilnveidošanai, kā arī citu problēmu risināšanai. |
|  |